Nordjyllands Politi leder fortsat efter den mand, som en 20-årig kvinde fortalte havde voldtaget hende til Aalborg Karneval lørdag. Derfor vil politiet gerne høre fra borgere, der eventuelt skulle have set noget i forbindelse med sagen. - Voldtægten er foregået i Kildeparken i buskadset til højre, lige når man kommer ud fra tunnellen fra banegården. Det er sket mellem klokken 14 og 14.30, siger politikommissær ved Nordjyllands Politi, Carsten Straszek. Politiet har også et signalement af gerningsmanden. - Han er cirka 30 år og cirka 175 centimeter høj. Så er han lidt mørkere end, hvad der er almindeligt dansk og har mørkt hår, som er kort i siderne og omkring tre centimeter på toppen. Han har hverken briller eller skæg, og så havde han cowboybukser og enten en mørk jakke eller t-shirt på. Derudover taler han gebrokkent dansk, fortæller Carsten Straszek. Næste skridt i politiets efterforskning er at kigge overvågningsbilleder i gennem. Derudover har de allerede fået et par henvendelser, som de skal have fulgt op på. Skulle man have oplysninger om voldtægten, kan politiet kontaktes på telefon 1-1-4.

Opsummering:
Voldtægten fandt sted i et buskads i Kildeparken. Politiet håber at høre fra borgere, der har set noget.